กรมการแพทย์ เผยสัญญาจัดซื้อยา Molnupiravir รักษาโควิดเสร็จแล้ว ยืนยันไทยซื้อได้ในราคาประเทศรายได้ปานกลาง คาดได้รับยาช่วง ธ.ค.-ม.ค.
นพ.สมศักดิ์ อรรฆศิลป์ อธิบดีกรมการแพทย์ กระทรวงสาธารณสุข กล่าวถึงกรณียา Molnupiravir สำหรับรักษาโรคโควิด-19 ว่า หลักการทำงานของยาตัวนี้เหมือนกับยาฟาร์วิพิราเวีย คือ ทำหน้าที่ยับยั้งการจำลองตัวเองของเชื้อเมื่อเข้าสู่เซลไม่ให้เพิ่มจำนวนจนร่างกายสู้ไม่ไหว ไม่ได้ไปออกฤทธิ์ที่หนามของเชื้อ ดังนั้นยานี้ใช้ได้กับเชื้อโควิดทุกสายพันธุ์ แต่ต้องใช้ในผู้ป่วยที่มีอาการเล็กน้อย ถึงปานกลาง จึงจะได้ผลดีโดยต้องให้ยาเร็วภายใน 5 วันตั้งแต่เริ่มมีอาการ ตามหลักควรให้กับผู้ป่วยโควิดที่มีโรคเสี่ยงอย่างใดอย่างหนึ่งร่วม ได้แก่ โรคเบาหวาน โรคหัวใจ โรคมะเร็ง ภาวะอ้วน และอายุเกิน 60 ปี แต่หากอาการหนักไปแล้วยานี้ใช้ไม่ได้ผลๆ ซึ่งกรมการแพทย์ได้มีการคุยด้วยวาจากับบริษัท MSD ซึ่งเป็นบริษัทลูกของบริษัท Merck ของอเมริกามาตั้งแต่เดือน ก.ค. และได้ทำร่างสัญญาซื้อขายเสร็จไปเมื่อวาน ในจำนวนและราคาที่ยังไม่อาจเปิดเผยได้เพราะเป็นความลับทางการค้าของบริษัท         แต่ยืนยันยา Molnupiravir ที่ไทยซื้อได้จะเป็นยาออริจินัลจากอเมริกา และได้ในราคาถูกกว่าที่ขายในอเมริกา แต่แพงกว่าประเทศรายได้ต่ำ เนื่องจากเป็นนโยบายของบริษัท Merck ว่าจะขายโดยคิดราคาตามรายได้ของประเทศที่จะขายให้ และไทยเป็นประเทศรายได้ปานกลาง สำหรับข้อบ่งใช้ยาตัวนี้ต้องรอดูการขึ้นทะเบียนใช้ในภาวะฉุกเฉิน FDA สหรัฐก่อน แล้วตามกระบวนการจะต้องมาขึ้นทะเบียนกับ อย.ไทย ประมาณการณ์ว่าน่าจะมาขึ้น ได้ช่วงเดือน พ.ย. และไทยจะได้รับยาที่ซื้อ ประมาณ ธ.ค.-ม.ค.        ทั้งนี้ ทางบริษัทได้ติดต่อจะนำยา Molnupiravir มาวิจัยร่วมกับ รพ. 5 แห่งในประเทศไทย หนึ่งในนั้นคือ รพ.ราชวิถี เพื่อศึกษาว่ายาจะป้องกันการติกเชื้อในผู้สัมผัสผู้ติดเชื้อได้หรือไม่ ซึ่งกำลังอยู่ในขั้นขออนุญาตคณะกรรมการจริยธรรมการวิจัยในมนุษย์ คาดจะเริ่มวิจัยทางคลินิกได้ต้นเดือน ธ.ค.นี้